SUPER ต้นทุนกลืนกำไร
ดูไม่จืดเลยทีเดียว..! เมื่อบริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดงบไตรมาส 3/2563 ออกมาเละเทะ ทำกำไรหล่นหายไป 57.91% เหลือแค่ 488 ล้านบาท จากเดิมเคยทำได้สูงถึง 1,160 ล้านบาท
18 พ.ย. 2563

สำนักข่าวรัชดา
ดูไม่จืดเลยทีเดียว..! เมื่อบริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดงบไตรมาส 3/2563 ออกมาเละเทะ ทำกำไรหล่นหายไป 57.91% เหลือแค่ 488 ล้านบาท จากเดิมเคยทำได้สูงถึง 1,160 ล้านบาท
ทั้ง ๆ ที่รายได้ก็เติบโต อยู่ที่ 1,651 ล้านบาท เพิ่มขึ้น 10.69% จากเดิมเคยทำได้ 1,491 ล้านบาท แบ่งเป็น รายได้จากการขาย 1,605 ล้านบาท เพิ่มขึ้น 10.13% และรายได้จากการให้บริการ 45 ล้านบาท เพิ่มขึ้น 34.52%
ก่อนหน้านี้ก็มีการคาดหมายกันว่า SUPER จะทำผลงานโดดเด่น เพราะต้นทุนทางการเงินจากหนี้ก้อนเดิมหายไป ประมาณ 4,000 ล้านบาท จากการนำเงินจากการขายสินทรัพย์เข้ากองทุนรวมโครงสร้างพื้นฐาน โรงไฟฟ้าซุปเปอร์ เอนเนอร์ยี (Super Energy Power plant Infrastructure Fund) หรือ SUPEREIF ไปรีไฟแนนซ์หนี้
ปรากฏว่า SUPER ต้องไปลงทุนโรงไฟฟ้าในตลาดต่างประเทศ โดยเฉพาะในประเทศเวียดนาม เลยทำให้ต้องกู้อีกครั้ง เพื่อลงทุนในโครงการใหม่ ๆ ซึ่งก็มาพร้อมภาระต้นทุนทางการเงิน
น่าแปลกทั้ง ๆ ที่จำนวนเมกะวัตต์เพิ่มขึ้น แต่ไม่สอดคล้องกับอัตรากำไรสักเท่าไหร่..?
เมื่อเจาะดูไส้ใน พบว่า ตัวการหลักมาจากต้นทุนที่เพิ่มขึ้น ไม่ว่าจะเป็นต้นทุนขายที่เพิ่มขึ้น 4.99% อยู่ที่ 812 ล้านบาท ต้นทุนการให้บริการเพิ่มขึ้น 151.75% อยู่ที่ 36 ล้านบาท
ด้านค่าใช้จ่ายในการขายก็เพิ่มขึ้น 101.38% อยู่ที่ 1.16 ล้านบาท ค่าใช้จ่ายในการบริหารเพิ่มขึ้น 14.02% อยู่ที่ 142 ล้านบาท ส่วนต้นทุนทางการเงินเพิ่มขึ้น 10.64% อยู่ที่ 420 ล้านบาท
เรียกว่าขาของต้นทุนเพิ่มขึ้นทุกตัว..!!
ขณะเดียวกัน ส่วนแบ่งกำไรจากบริษัทลูกก็ลดลง เหลือแค่ 17 ล้านบาท ลดลง 41.77% จากเดิมอยู่ที่ 30 ล้านบาท เนื่องจากก่อนหน้านี้มีการขายสินทรัพย์ (โครงการโรงไฟฟ้าโซลาร์ฟาร์ม 2 โครงการ ขนาดกำลังการผลิตรวม 118 เมกะวัตต์) เข้ากองอินฟราฯ ฟันด์ SUPEREIF ไปแล้ว ทำให้จากเดิมที่เคยรับเต็ม 100% ก็เหลือรับรู้แค่ 20% ตามสัดส่วนการถือหุ้นเท่านั้น…
เลยเป็นที่มาของต้นทุนกลืนกินกำไรไปโดยปริยาย…
นี่ล่าสุด SUPER ก็เพิ่งตัดใจขายหุ้นโรงไฟฟ้าวินด์ฟาร์มใน Super Wind Energy Cong Ly 1 Joint Stock Company (SWEC1) ที่ประเทศเวียดนามไป ได้เงินมาราว 272 ล้านบาท เพิ่มมาเติมสภาพคล่อง…
ขณะที่อัตราหนี้สินต่อทุน (D/E) ของ SUPER ณ สิ้นเดือน ก.ย. 2563 ปาไป 2.47 เท่า เข้าไปแล้ว
เห็นตัวเลขแล้วก็น่าเหนื่อยใจแทน “เฮียจอมทรัพย์ โลจายะ” ประธานคณะกรรมการ SUPER ไม่รู้จะแก้ปัญหานี้อย่างไร..?
เมื่อภาระหนี้ก้อนโตยังเป็นแผลกดทับ SUPER อยู่ จึงทำให้ราคาหุ้นไม่ไปไหน…แม้จะมีข่าวดีเตรียม COD โรงไฟฟ้าโซลาร์ฟาร์มในเวียดนามอีก 3 โครงการ รวมกำลังการผลิต 550 เมกะวัตต์ ในไตรมาส 4/2563
รวมทั้งโครงการโรงไฟฟ้าวินด์ฟาร์มที่ประเทศเวียดนาม ขนาดกำลังการผลิตติดตั้ง 171 เมกะวัตต์ และ 250 เมกะวัตต์ ที่คาดว่าจะทยอย COD ได้ภายในปี 2564 อีกด้วย
แต่ดูเหมือนราคาจะไม่ค่อยตอบสนองสักเท่าไหร่…
เอ๊ะ…หรือนักลงทุนยังติดกับภาพจำเดิม ๆ
จึงทำให้ราคาหุ้น SUPER ถูกจองจำต่ำกว่า 1 บาท จนมาถึงทุกวันนี้…
ก็ไม่รู้สินะ…
…อิ อิ อิ…